મુંબઈ, તા. 7 : શૅરબજારમાં આજે સંવત વર્ષ 2075ના મુહૂર્તના સોદા માટે બજારનું સેશન સાંજે 5.30થી 6.30 સુધી ચાલીને પાંખાં કામકાજ વચ્ચે પૂરું થયું હતું. બજારમાં રિટેલ ટ્રેડરોની તદ્દન નગણ્ય ઉપસ્થિતિ વચ્ચે દિવાળીનો ચમકારો આપતા એનએસઈ ખાતે નિફ્ટીએ અગાઉના બંધ 10,530થી 84 પોઇન્ટ ઉછાળે 10,614 ખૂલીને 10,616.45ની ઊંચાઈ દર્શાવી હતી. તદ્દન ટૂંકી વધઘટ પછી નિફ્ટી 10,582ના તળિયે ઊતરીને ટ્રેડિંગ અંતે 10,598.40 બંધ રહ્યો હતો. અમેરિકામાં રાષ્ટ્રપ્રમુખ ડોનાલ્ડ ટ્રમ્પના પક્ષની મધ્યસત્ર ચૂંટણીમાં જબરજસ્ત પીછેહઠને લીધે વૈશ્વિક બજારોમાં સુધારો નોંધાયો છે.